PE-mesaanval: Vrou lewe in vrees na man borgtog kry | Maroela Media
Anne-Marie Stevens in Julie vanjaar. Foto: Maroela Media
Anne-Marie Stevens (44), die vervreemde vrou van Martin Stevens, wat daarvan beskuldig word dat hy haar verlede jaar Oktober verskeie kere met 'n mes gesteek het, sê sy lewe in vrees nadat hy vandeesweek op borgtog vrygelaat is.
Tsepo Ndwalaza, woordvoerder van die Nasionale Vervolgingsgesag (NVG), het aan Maroela Media bevestig Martin (48) is Woensdag in die Port Elizabeth-landdroshof op borgtog van R5 000 vrygelaat. Die staat het die aansoek teengestaan. Ndwalaza het nie die borgtogvoorwaardes bekendgemaak nie.
Maroela Media het vroeër berig Martin, van Algoapark, staan tereg op 'n aanklag van poging tot moord, nadat hy Anna-Marie glo buite 'n vriendin se woonstel in Sydenham oorval en verskeie kere met 'n mes gesteek het. Stevens het homself destyds, kort na die voorval, aan die polisie oorgegee. Maroela Media het in Julie vanjaar met Anne-Marie gesels oor hoe haar lewe onherroeplik verander het na die aanval.
Charlotte White, Anne-Marie se suster, het Donderdag aan Maroela Media gesê Anne-Marie "is 'n senuweewrak" vandat sy die nuus ontvang het dat Martin vrygelaat is. "Ek is nie 'n bang mens nie, maar Anne-Marie is nou baie bang. Ons glo hy sal een of ander tyd weer met haar kontak maak," het White gesê.
"Ek het vir Anne-Marie gesê Martin sal of homself nou gedra totdat die verhoor verby is en dan sy straf soos 'n man vat, of hy sal terugkom om klaar te maak waarmee hy begin het," het White gesê. "Ons is baie geskok dat hy borgtog vrygelaat is."
Martin sal op 20 September weer in die hof verskyn.
Neeee. Hy uit op borg. Dit nie reg nie. Die polisie moet haar nou gaan oppas.
Hy steek jou verskeie kere met 'n mes gaan gee homself oor aan die polisie nou kry hy borg
wees versigtig asb.
…met al die moorde en geweld op vroue…. en die hof besluit NOGSTEEDS om die man op borg vry te laat!! Skrikwekkend….
Ek lei af hy het skuld erken na aanleiding daarvan dat hy homself aan die polisie oorgegee het. Weet nie hoe die gereg en sy regsverteenwoordiging dit kan verduidelik dat hy toegelaat word om tussen mense te beweeg nie.